Раде Кончар је рођен 6. августа 1911. године у селу Кончарев Крај, у близини Плитвичких језера у Лици. У време његовог рођења, ово село смештено на половини пута између Оточца и Коренице, чинило је двадесетак породица са преко 100 житеља. Како се већина породица презивала Кончар, село је носило назив Кончарев крај. Кончари су Срби и у ове крајеве су се доселили у 16. веку, највероватније из међуречја Пиве и Таре. Најстарији Радин предак, који се населио у Кончаревом Крају био је његов чукундеда Василије Кончар, који је овде изградио дрвену сточарску колибу. Његов син, Радин прадеда, Василије саградио је кућу од брвана, а тек уочи Радиног рођења, његов отац Геодон Геца је сазидао камену кућу, која је запаљена у току Другог светског рата.